Diari Oficial de la Generalitat Valenciana


Sumari del DOGV 2640, del 05-12-1995 (1995/836916)

ACORD de 28 de novembre de 1995, del Govern Valencià, pel qual s'aprova l'ordenació urbanística per a instal·lar un dipòsit duaner, en sòl no urbanitzable, del terme municipal d'Ontinyent.
--------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2640

Data del DOGV
:   05-12-1995

Secció del DOGV
:   ALTRES DISPOSICIONS

Número del document
:   1995/836916


Data del document
:   28-11-1995

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 28 de novembre de 1995, del Govern Valencià, pel qual s'aprova l'ordenació urbanística per a instal·lar un dipòsit duaner, en sòl no urbanitzable, del terme municipal d'Ontinyent.
  
El Govern Valencià, en la reunió del dia 28 de novembre de 1995, adoptà l'acord següent:
  
El senyor José Manuel NiÑerola Company, en representació del Dipòsit Duaner de la Vall d'Albaida, SA, ha promogut un expedient pel qual demana la declaració d'interés comunitari, pel procediment extraordinari, per a la instal·lació del Dipòsit Duaner de la Vall d'Albaida, en les parcel·les 11 i 12 del polígon 15 (terrenys de la Casa de Balones i de la Finca de santa Bàrbara), del terme municipal d'Ontinyent, i, de conformitat amb aquests:
  
  
Antecedents de fet
  
  
Primer
  
El 28 d'abril de 1995, va entrar en la Comissió Territorial d'Urbanisme de València la sol·licitud formulada pel senyor José Manuel NiÑerola Company, en representació de Dipòsit Duaner de la Vall d'Albaida, SA, de la declaració d'interés comunitari d'una actuació integral, consistent en la construcció d'un dipòsit duaner en les parcel·les 11 i 12 del polígon 15 (terrenys de la Casa de Balones i la Finca de Santa Bàrbara), del terme municipal d'Ontinyent.
  
El dia 11 d'abril de 1995, es va emetre un informe favorable de l'Ajuntament d'Ontinyent per a declaració d'interés comunitari.
  
  
El 15 de maig de 1995, es va demanar un informe al Servei de Vies i Obres de la Diputació Provincial, de l'Oficina del Pla de Carreteres de la Conselleria d'Obres Públiques, Urbanisme i Transports i a la RENFE, i el 16 de maig del mateix any a la Conselleria d'Indústria, Comerç i Turisme. També es va trametre un estudi d'impacte ambiental a la Conselleria de Medi Ambient per a la declaració d'impacte ambiental.
  
El dia 12 de juny de 1995, el director general d'Urbanisme i Ordenació Territorial, va resoldre admetre a tràmit la sol·licitud presentada, i sotmetre-la al tràmit d'informació pública durant un mes simultàniament amb la convocatòria per a la presentació d'iniciatives alternatives a la desencadenant del procediment. Respecte d'això, es van publicar sengles anuncis en el Butlletí Oficial de la Província número 159, de 6 de juliol de 1995, i en el diari Levante el 29 de juliol de 1995, anuncis que, així mateix, servien per a sotmetre a informació pública la necessària declaració d'impacte ambiental. No s'ha presentat cap al·legació ni altres alternatives a l'expedient en qüestió, segons s'acredita en la diligència emesa per la cap del Negociat de Registre dels Serveis Territorials d'Urbanisme del 7 de setembre de 1995.
  
  
  
Segon
  
El projecte consta de memòria justificativa, ordenances, pla d'etapes, estudi econòmic financer, plànols d'informació i d'ordenació. A més, al projecte s'adjunta un estudi d'impacte ambiental.
  
  
  
Tercer
  
En relació amb els informes demanats, els organismes corresponents han emés aquests:
  
1. La RENFE ha emés un informe desfavorable, del 23 de maig de 1995, a causa de diverses deficiències. Posteriorment, a la vista de la nova documentació aportada pel promotor, ha emés un informe favorable, el 19 de juny de 1995.
  
2. En l'informe municipal es fixen unes determinades condicions que s'han de complir en el projecte d'urbanització, i també la disposició de pantalles vegetals en el perímetre de l'actuació.
  
  
3. En la declaració d'impacte ambiental s'estableix una sèrie de condicionants que caldrà que l'Ajuntament tinga en compte abans de la concessió de les corresponents llicències d'obres o d'activitat.
  
  
  
Quart
  
El conseller d'Obres Públiques, Urbanisme i Transports va emetre un informe favorable, mitjançant la Resolució del 6 de novembre de 1995.
  
  
Fonaments de dret
  
  
Primer
  
Constitueix l'objecte del present expedient l'ordenació i la definició de l'ús i aprofitament urbanístic del projecte per a la implantació d'un dipòsit duaner sobre una parcel·la rural amb una superfície de 13,35 hectàrees de sòl ho urbanitzable comú, segons el vigent Pla General d'Ordenació Urbana d'Ontinyent. L'actuació sol·licitada s'ha de tramitat com a actuació integral, tal com es regula en l'article 20 de la Llei 4/1992, de 5 de juny, de la Generalitat Valenciana, de Sòl No Urbanitzable, ja que es tracta d'una actuació amb activitats industrials i terciàries que ocupa una superfície de 13,35 hectàrees (més gran que les 4 ha fixades en l'article esmentat), amb una edificabilitat de 117.690 metres quadrats (superior als 8.000 metres quadrats establits en el mateix article) i amb un desenvolupament de vials interiors propis de l'actuació superior als 1.000 metres lineals, que així mateix es defineixen en aquest precepte.
  
Segon
  
Respecte del procediment, s'han seguit en aquest cas les prescripcions legals que exigeix la llei valenciana de Sòl No Urbanitzable.
  
La documentació de l'expedient està completa en el termes requerits en l'article 20.2, paràgraf segon, de la Llei 4/1992, i la vigent legislació d'impacte ambiental.
  
  
Tercer
  
L'actuació integral projectada, per les seues dimensions, constitueix un element influent en l'estructura territorial. En aquest sentit va a dir que l'emplaçament proposat és adequat des del punt de vista de l'ordenació del territori, atesa la bona accessibilitat des del sistema general de comunicacions, tant de viàries com de ferroviàries: connexió a la CC-3316, accessibilitat a la ronda de circumval·lació de la població i proximitat a la línia del ferrocarril. Respecte de la integració de l'actuació en l'ordenació territorial de l'entorn, es resol amb la rotonda dissenyada en la carretera CC-3316, que s'articula amb la ronda de circumval·lació i la mateixa carretera, i la disposició d'un vial de vora en el límit nord, a fi de configurar una vora adequada de l'actuació que poguera permetre, en el futur, un possible desenvolupament de la zona situada al nord de l'àmbit de l'actuació.
  
L'actuació resol adequadament tots els serveis urbanístics requerits per al seu funcionament, i es garanteix que no es produeix sobrecàrrega de demanda en les infrastructures i serveis generals. A més, totes les obres de connexió amb les xarxes generals van a càrrec de l'actuació. D'aquesta manera, l'activitat es planteja com una actuació integral, ja que resol, per ella mateixa, l'ensamblament territorial.
  
Ateses les característiques de l'actuació -fonamentalment la necessitat de grans superfícies d'emmagatzematge de mercaderies- i el seu impacte territorial, es dedueix que no es pot emplaçar en els sòls urbans, urbanitzables o aptes per a la urbanització previstos pels planejaments vigents en els municipis de la zona. D'altra banda, el mateix Ajuntament manifesta que no hi ha sòls urbans o urbanitzables que tinguen l'accessibilitat, viària i ferroviària, requerida per a una instal·lació d'aquestes característiques.
  
  
Quart
  
El Dipòsit Duaner és un dipòsit públic, utilitzable per qualsevol persona, per a l'emmagatzematge de tot tipus de mercaderies, sota la responsabilitat de cada dipositant, amb una gestió que farà l'empresa ALDEASA. Les activitats que caldrà desenvolupar seran la recepció i l'entrega, descàrrega i càrrega, manipulació i transformació de mercaderies a compte de tercers, contractació de transport, l'arrendament de zones per a mercaderies i serveis propis del dipòsit i el control i l'emmagatzematge de mercaderies.
  
Se situa sobre uns terrenys classificats pel Pla General d'Ordenació Urbana vigent (aprovat per la Comissió Provincial d'Urbanisme el 29 de desembre de 1987) de sòl no urbanitzable comú. L'àrea d'actuació se situa al sud del nucli urbà, entre la carretera CC-3316 i la línia fèrria Xàtiva-Alcoi.
  
Es planteja una ordenació de grans illes amb una trama ortogonal, i s'estableix una zonificació en la qual es diferencia l'àrea d'emmagatzematge de l'àrea d'equipaments i es disposen les zones per a dotacions en el perímetre de l'actuació.
  
  
Cinqué
  
Quant a les dotacions, es preveuen les corresponents a un pla parcial d'ús terciari, que es concreten en les següents: jardins, àrees per a vianants, parc esportiu, equipament comercial, equipament social i aparcaments.
  
La xarxa viària té accés únic i controlat des de la carretera CC-3316, a través d'una rotonda, que resol també l'articulació amb la ronda de circumval·lació oest prevista i una distribució interior en malla ortogonal tancada. L'amplària dels vials és de 14 m. Els aparcaments es disposaran en l'interior de les parcel·les, i no es reservaran específicament àrees d'aparcament en l'ordenació.
  
  
Quant a les xarxes de serveis, el proveïment d'aigua que prové d'un dipòsit d'aigua municipal situat en un cantó de l'àmbit d'actuació. La xarxa d'evacuació d'aigua es connecta amb la xarxa municipal de col·lectors de desguassos, que arriba fins al poliesportiu municipal, situat al costat de l'àrea d'actuació.
  
S'hi inclou un pla d'etapes que es refereix a distintes fases de gestió de l'actuació, i, d'altra banda, es defineixen tres etapes - d'un, dos i tres anys- per a l'execució de l'obra urbanitzadora.
  
  
Sisé
  
El règim de deures, obligacions i cessions és equivalent al propi de l'adjudicatari d'un programa d'actuació urbanística, ja que es cedeixen 14.875 metres quadrats d'espais lliures (percentatge superior al 10%) i 5.400 metres quadrats de serveis d'interés públic i social (percentatge superior al 4%) i també es cedeixen a l'Ajuntament d'Ontinyent terrenys, amb una superfície d'11.769 metres quadrats, en què es pot materialitzar el 15% de l'aprofitament de l'actuació, que suposa una edificabilitat de 17.653 metres quadrats. Addicionalment, es cedeix l'immoble de la Casa de Balones, edificació amb protecció integral establerta pel Pla General.
  
  
  
Seté
  
En l'informe emés pel tècnic municipal de l'Ajuntament, del 15 de juny de 1995, es planteja la possibilitat de classificar els terrenys de sòl urbà, una volta hagen estat desenvolupades completament les actuacions corresponents. Tenint en compte que aquesta possibilitat està prevista en la disposició addicional primera de la Llei del Sòl No Urbanitzable -sempre que així es preveja expressament en la mateixa declaració d'interés comunitari- i que les característiques de l'actuació són semblants a les que corresponen al desenvolupament d'un pla parcial, resulta procedent, en aquest cas, aquesta reclassificació posterior, ja que els terrenys, una volta completada la urbanització, disposaran de tots els serveis urbanístics propis d'un sòl urbà.
  
  
Vuité
  
La Comissió Informativa de la Comissió Territorial d'Urbanisme, en la sessió del dia 20 de setembre de 1995, va analitzar el present expedient, i va emetre un informe favorable respecte d'aquest i va acordar que, una volta emesa la declaració d'impacte ambiental, es trameta l'expedient al director general d'Urbanisme i Ordenació Territorial per a continuar la tramitació de l'expedient fins a la seua resolució definitiva.
  
  
Nové
  
El Govern Valencià és l'òrgan competent per a l'aprovació de l'ordenació i definició de l'aprofitament urbanístic de la present actuació integral, en virtut del que preceptua l'apartat 2 de l'article 20 de la Llei 4/1992, de 5 de juny, de la Generalitat Valenciana, sobre sòl no urbanitzable.
  
Per tot això, i a proposta del conseller d'Obres Públiques, Urbanisme i Transports, el Govern Valencià
  
  
ACORDA
  
  
Primer
  
Aprovar definitivament l'ordenació urbanística per a instal·lar el Dipòsit Duaner de la Vall d'Albaida, promogut per Dipòsit Duaner de la Vall d'Albaida, SA, en les parcel·les 11 i 12 del polígon 15 (terrenys de la Casa Balones i la Finca de Santa Bàrbara), en sòl no urbanitzable del municipi d'Ontinyent, com a actuació integral d'interés comunitari que cal desenvolupar en els termes previstos en l'article 20 de la Llei 4/1992, de 5 de juny, de la Generalitat Valenciana, sobre sòl no urbanitzable. Aquesta ordenació i declaració d'interés comunitari, i també l'adjudicació a què es fa referència en el següent apartat, se subjectarà a les condicions especials establertes en el present acord.
  
  
Segon
  
Adjudicar la referida actuació integral d'interés comunitari a favor de l'empresa Dipòsit Duaner de la Vall d'Albaida, SA.
  
Tercer
  
Condicionar l'adjudicació al fet que la promotora designada complisca i satisfaça, totalment, les obligacions i les càrregues de naturalesa urbanística, i també els compromisos que ha assumit al llarg de la tramitació de l'expedient, que quedaran afectats en favor de l'Ajuntament d'Ontinyent. L'incompliment o la no satisfacció de les obligacions determinarà la caducitat d'aquesta adjudicació i, si pertoca, de la mateixa declaració d'interés comunitari que té com a finalitat.
  
  
Quart
  
La promotora haurà de garantir, davant l'Ajuntament d'Ontinyent, la correcta i puntual execució de les obres d'urbanització i implantació dels serveis que comporta la present actuació integral, amb un import del 6% del cost, abans del començament de les obres. Aquestes garanties es podran presentar amb qualssevol de les formes previstes en dret.
  
  
Cinqué
  
Cada canvi que es produïsca en la titularitat de la promoció d'aquesta actuació integral, necessitarà l'autorització prèvia del Govern Valencià.
  
  
Sisé
  
L'acord d'adjudicació expressat en el precedent apartat segon, sense perjudici del que estableix l'apartat tercer, caducarà si en el termini de sis mesos, a comptar de la notificació, la interessada no haguera demanat, en condicions d'obtenir-la la preceptiva llicència municipal d'obres. Així mateix, el termini màxim per a l'execució de l'actuació integral serà el que s'assenyale en la llicència municipal, amb un màxim de cinc anys. L'eventual declaració de caducitat de l'adjudicació l'emetrà, arribat el cas, el conseller d'Obres Públiques, Urbanisme i Transports, al qual el present acord confereix les facultats necessàries amb aquesta finalitat, amb l'expedient previ instruït amb audiència de l'interessat i de l'Ajuntament d'Ontinyent. Aquesta declaració, si es produeix, determinarà la suspensió temporal de la declaració d'interés comunitari de l'actuació integral fins que el Govern Valencià resolga una nova adjudicació d'aquesta o la suspensió definitiva.
  
  
Seté
  
El desenvolupament de l'actuació integral s'ajustarà al projecte presentat per la promotora adjudicatària i també a les condicions imposades tant en l'informe de l'Ajuntament d'Ontinyent del dia 11 d'abril de 1995 com en la declaració d'impacte ambiental del 22 de setembre de 1995.
  
  
Vuité
  
Una vegada hagen estat realitzades completament totes les actuacions previstes en la present declaració d'interés comunitari, els terrenys es podran classificar de sòl urbà.
  
Contra aquest acord, que posa fi a la via administrativa, és procedent interposar-hi, després de la comunicació prèvia preceptiva al Govern Valencià, un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors a partir del dia de la publicació d'aquest acord en el Diari Oficial de la Generalitat Valenciana, de conformitat amb el que estableixen els articles 48, 109.c) i 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 37.1, 57.2.f) i 58 de la Llei Reguladora de la Jurisdicció Contenciosa Administrativa (disposicions addicionals deu i onze de l'esmentada Llei 30/1992), sense perjudici que les persones interessades exercisquen qualsevol altre recurs que consideren oportú.
  
  
València, 28 de novembre de 1995
  
  
El conseller secretari del Govern Valencià,
  
JOSÉ JOAQUíN RIPOLL SERRANO